CELEX: 62010CN0624
Language: el
Date: 2010-12-21 00:00:00
Title: Υπόθεση C-624/10: Προσφυγή της 21ης Δεκεμβρίου 2010 — Ευρωπαϊκή Επιτροπή κατά Γαλλικής Δημοκρατίας

5.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 72/16
            
         Προσφυγή της 21ης Δεκεμβρίου 2010 — Ευρωπαϊκή Επιτροπή κατά Γαλλικής Δημοκρατίας
   (Υπόθεση C-624/10)
   2011/C 72/28
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωπος: M. Alfonso)
   
      Καθής: Γαλλική Δημοκρατία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Γαλλική Δημοκρατία, προβλέποντας, με τον τίτλο IV της αριθ. 105 εγκυκλίου προς τη διοίκηση, της 23ης Ιουνίου 2006, (3 A-9-06), διοικητική ρύθμιση παρεκκλίνουσα από το καθεστώς αυτοεκκαθαρίσεως του ΦΠΑ, η οποία συνεπάγεται, μεταξύ άλλων, τον ορισμό φορολογικού αντιπροσώπου εκ μέρους του εγκατεστημένου εκτός Γαλλίας πωλητή ή παρέχοντος υπηρεσίες, παρέβη τις υποχρεώσεις που υπέχει από την οδηγία περί ΦΠΑ και ειδικότερα από τα άρθρα της 168, 171, 193, 194, 204 και 214·
            
         
               —
            
            
               να καταδικάσει τη Γαλλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Με την προσφυγή της, η Επιτροπή διατείνεται ότι η γαλλική ρύθμιση η οποία εισάγει παρέκκλιση από καθεστώς αυτοεκκαθαρίσεως του ΦΠΑ αντιβαίνει κατά πλείονες τρόπους στο δίκαιο της Ευρωπαϊκής Ενώσεως.
   Πρώτον, οι υποκείμενοι στον φόρο που επιθυμούν να κάνουν χρήση της διατάξεως, η οποία εισάγεται με τον τίτλο IV της αριθ. 3 A-9-06 εγκυκλίου προς τη διοίκηση, είναι υποχρεωμένοι να ορίσουν φορολογικό αντιπρόσωπο, υποχρέωση που αντιβαίνει στο άρθρο 204 της οδηγίας περί ΦΠΑ. Το άρθρο αυτό επιτρέπει στα κράτη μέλη να επιβάλουν τέτοια υποχρέωση μόνο στην περίπτωση κατά την οποία στη χώρα εγκαταστάσεως του υποκείμενου στον φόρο δεν υφίσταται καμία ρύθμιση περί αμοιβαίας συνδρομής ανάλογη της ισχύουσας εντός της Ενώσεως.
   Δεύτερον, η διοικητική ρύθμιση προϋποθέτει επίσης την υποχρέωση του πωλητή να αποκτήσει αριθμό μητρώου ΦΠΑ στη Γαλλία, υποχρέωση που αντιβαίνει στο άρθρο 214, παράγραφος 1, της οδηγίας περί ΦΠΑ. Από τη διάταξη αυτή προκύπτει ότι η υποχρέωση αποκτήσεως αριθμού μητρώου ΦΠΑ δεν αφορά τους υποκείμενους στον φόρο, οι οποίοι προβαίνουν, εντός κράτους μέλους στο οποίο δεν είναι εγκατεστημένοι, σε παραδόσεις αγαθών ή παροχές υπηρεσιών μη υπαγόμενες σε καθεστώς αυτοεκκαθαρίσεως εκ μέρους του πελάτη, ιδίως κατ’ εφαρμογή του άρθρου 194 της οδηγίας περί ΦΠΑ.
   Τέλος, τρίτον, η διάταξη προβλέπει τον συνυπολογισμό του δυνάμενου να εκπέσει ΦΠΑ του πωλητή ή του παρέχοντος υπηρεσίες στον ΦΠΑ ενός ή πλειόνων εκ των πελατών του. Τούτο αντιβαίνει στις διατάξεις των άρθρων 168 και 171 της οδηγίας περί ΦΠΑ, βάσει των οποίων ο συμψηφισμός δυνάμενου να εκπέσει και εισπραττόμενου ΦΠΑ πρέπει να διενεργείται για κάθε υποκείμενο στον φόρο χωριστά. Μια τέτοια διάταξη δεν μπορεί κατά μείζονα λόγο να στηριχθεί στο άρθρο 11 της ιδίας οδηγίας.